АҞӘА, нанҳәа 21— Sputnik, Бадраҟ Аҩӡба. Аԥснытәи абоксиор Баҭал Чежиа ажурнал "Про Бокс" аверсиала Ихьыԥшым Атәылақәа Реидгылеи аславиан тәылақәеи рчемпион ҳәа ахьӡ ианашьахеит, Узбеқсҭантәи абоксиор Иззат Ибрагимов данииааи ашьҭахь.
Аԥсуа боксиор иқәгылара алагамҭа инаркны даара иактивын. Уи иацхраауан ихьӡ еицҿакны еицызҳәоз ахәаԥшцәагьы.
Ақәгылара аа-раундк рыла ишьақәгылан, аха ахԥатәи араунд аан Баҭал ицықәгылоз нокаут днеишьҭеит. Уи ишьапы ақәгылара шилшазгьы, аисара изацымҵеит. Рефери ақәгылара ааникылар акәхеит.
Ахәаԥшыҩцәа реиҳараҩык Баҭал иқәгылара иахәаԥшырц ишааизгьы, егьырҭ аспортсменцәагьы ринтерес рыманы ирыхәаԥшуан.
Иазгәаҭатәуп асеиԥш иҟоу атурнир Аԥсны уаанӡа ишымҩаԥымсыцыз.
Абри ахәылԥаз аринг ахь ицәырҵит Урыстәыла, Аԥсны, ИАР атәылақәа, Европа атәылақәа рспортсменцәа.
Ахәаԥшыҩцәа рыгәҭа иҟан Аԥсны Ахада ихаҭыԥуаҩ Витали Габниа, ААУ аректор Алеко Гәарамиа.
Атурнир аҟны адебиуттә қәгылара мҩаԥигеит аҽа аԥсыуа боксиоркгьы: Игор Адлеиба. Актәи аминуҭқәа инадыркны иара дызцықәԥоз урыстәылатәи аспортсмен Ваге Кирокосиан иаасҭа еиҳа аԥыжәара шьҭикааит.
Апрофессионалтә хәылԥаз "Ачемпион иира" еиҿыркааит Урыстәыла Аҩада-Кавказтәии аокругқәа рпрофессионалтә бокс Афедерациеи апромоутертә еилахәыра SKV BOXING, Аԥсны апрофессионалтә бокс Афедерациеи.